  Анжелика Тихонова корреспондент Удмуртиын улӥсьёс Эстониысь «Hiite Maja» ужъюртэн ялэм вӧсь нюлэсъёслэн, писпуослэн, гурезьёслэн, тыметъёслэн но мукет инкуазь интыослэн туспуктэмъёссыя калыккуспо вожвылъяськонэ пыриськыны быгато. Нимысьтыз саклык финн-угор калыкъёслэн вӧсь интыоссылы висъялоз. Со сярысь ужъюртлэн нимлыко сайтаз ивортэмын. Конкурс туэ 12-тӥзэ ортче ини. Туспуктэмын инкуазь (адямиен кылдытымтэ) вӧсь интыосты возьматоно, кытчы ӵыжы-выжыосмы вӧсяськыны, эмъяськыны, Инмарлы курбон сётыны, тунаськыны но мукет сям-йылолъёсты быдэсъяны ветлӥзы. Со интыос сярысь ивортодэт XX даурлэсь вазь тодмо луыны кулэ. Вожвылъяськонэ финн-угор калыкъёслэсь интыоссэс сяна, быдэс дуннеысь вӧсь интыосты туспуктыса келяны яра. Туспуктэмъёсъя вожвылъяськонлэн ужпумез – вашкала вӧсь интыослэсь лулчеберет но инкуазь ласянь дунлыксэс валан, соослэсь туннэ нуналлы туссэс возьматон но адямиослэсь со интыосы ветлыны но утьыны мылкыдзэс ӝутон Туспуктэмъёсты вожвылъяськонлэн  15-тӥ коньывуонозь келяно. Конкурслэн валтӥсь кузьымез 1 сюрс евро луэ. Финн-угор калыкъёслы премия – 300 евро. 16 аресозь туспуктӥсьёслы – 200 евро. Озьы ик нимысьтыз премиос арама, вӧсь писпу, из, тымет, курбон, курбон сётон арамаослэн вӧсь луонзы, кылёсбур, шормуӵ но мукет темаосъя сётозы. Тодэ вайытом, Удмуртиын улӥсьёс озьы ик финн-угор калыкъёслэн учкон (визуальной) искусствооссыя вожвылъяськонэ пыриськыны быгато.  Тегъёс: Мерлык Лулчеберет Удмуртия Эстония вожвылъяськон финн-угоркалыкъёс туспуктэм  